Id-Deċiżjoni tal-Kunsill
tat-28 ta' Mejju 2001
li tirrigwardja l-konklużjoni f'isem il-Komunità Ewropea ta' Skambju ta' Ittri li jirreġistra l-ftehim komuni li ntlaħaq dwar l-adeżjoni tar-Repubblika tal-Korea għall-ftehim komuni dwar il-prinċipji ta' koperazzjoni internazzjonali dwar attivitajiet ta' riċerka u żvilupp fil-qasam ta' sistemi intelliġenti ta' fabbrikazzjoni bejn il-Komunità Ewropea u l-Istati Uniti ta' l-Amerika, il-Ġappun, l-Awstralja, il-Kanada, in-Norveġja u l-Isvizzera
(2001/421/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 170, f'għaqda ma’ l-ewwel sentenza ta' l-ewwel sottoparagrafu ta' l-Artikolu 300(2), u l-ewwel sottoparagrafu ta' l-Artikolu 300(3) miġjub fih,
Wara li kkunsidra l-proposta tal-Kummissjoni,
Wara li kkunsidra l-Opinjoni tal-Parlament Ewropew [1],
Billi:
(1) Koperazzjoni internazzjonali fil-qasam ta' sistemi intelliġenti ta' fabbrikazzjoni se jsaħħu l-bażijiet xjentifiċi u teknoloġiċi tal-Komunità fl-industrija u se jikkontribbwixxu għall-kompetitivita ta' l-industrija tal-Komunita.
(2) Skambju ta' Ittri ġie konkluż bejn il-Komunità Ewropea u l-Istati Uniti ta' l-Amerika, il-Ġappun, l-Awstralja, il-Kanada, in-Norveġja u l-Isvizzera [2]) li jirreġistra l-ftehim komuni dwar il-priniċipji ta' koperazzjoni internazzjonali dwar attivitajiet ta' riċerka u żvilupp fil-qasam ta' sistemi intelliġenti ta' fabbrikazzjoni (SIF) kif dikjarati fit-Termini ta' Riferenza SIF.
(3) It-Termini ta' Referenza SIF jagħmlu dispożizzjoni fil-Kapitolu IX għad-dħul ta' parteċipanti ġodda.
(4) Ir-Repubblika tal-Korea applikat biex issir membru tas-SIF skond il-Kapitolu IX tat-Termini ta' Riferenza tas-SIF.
(5) Ir-Repubblika tal-Korea ikkonformat mat-Termini ta' Riferenza tas-SIF u l-kontribuzzjonijiet tar-Repubblika tal-Korea fil-qafas tas-SIF għamluha possibbli li jiġi stabbilit profil pożittiv tal-parteċipazzjoni tar-reġjun u l-Kumitat tat-Tmexxija Internazzjonali tas-SIF irrakkomanda fit-12 ta' Novembru 1999 li r-Repubblika tal-Korea għandu jkollha rappreżentazzjoni fuq il-Kumitat tat-Tmexxija tas-SIF.
ADOTTA DAN IR-REGOLAMENT:
Artikolu 1
L-Iskambju ta' l-Ittri li jirreġistra l-ftehim komuni li ntlaħaq mal-adeżjoni tar-Repubblika tal-Korea għall-ftehim komuni dwar il-prinċipji ta' koperazzjoni internazzjonali dwar attivitajiet ta' riċerka u żvilupp fil-qasam ta' sistemi intelliġenti ta' fabbrikazzjoni (SIF) bejn il-Komunità Ewropea u l-Istati Uniti ta' l-Amerika, il-Ġappun, l-Awstralja, il-Kanada, in-Norveġja u l-Isvizzera huwa hawnhekk approvat f'isem il-Komunita.
It-test ta' l-Iskambju ta' Ittri huwa anness ma' din id-Deċiżjoni.
Artikolu 2
Il-President tal-Kunsill huwa hawnhekk awtorizzat illi jinnomina l-persuna(i) mogħtija l-poter li jiffirmaw l-Iskambju ta' Ittri sabiex jorbotu lill-Komunita.
Magħmula fi Brussel, fit-28 ta' Mejju 2001.